Ο Πρόεδρος Μπους αποδέχεται το χρίσμα του προεδρικού υποψηφίου του Ρεπουμπλικανικού κόμματος - 2004-09-03
με βαρυσήμαντη ομιλία στο συνέδριο του κόμματος του στη Νέα Υόρκη
Μέσα σε μια πανηγυρική ατμόσφαιρα γεμάτη πολύχρωμα καπέλα, πανό με συνθήματα, πολύ μουσική, καλλιτεχνικά συγκροτήματα και Αμερικανούς Ολυμπιονίκες, που ήρθαν εδώ για να εκφράσουν την υποστήριξη τους προς τις αξίες των Ρεπουμπλικανών, ο πρόεδρος Μπούς αποδέχεται απόψε το χρίσμα του κόμματος του για μια νέα θητεία στο Λευκό Οίκο και εξηγεί που θέλει να οδηγήσει τη χώρα τα επόμενα 4 χρόνια. «Η επανεκλογή μου στο προεδρικό αξίωμα συνοδεύεται από ξεκάθαρο πρόγραμμα, ένα αισιόδοξο σχέδιο για την δημιουργία ενός ασφαλέστερου κόσμου και μιας ποιο ειρηνικής Αμερικής. Πιστεύω ότι οι κυβερνήσεις πρέπει να βοηθούν τους λαούς να βελτιώσουν τη ζωή τους και όχι να προσπαθούν να ελέγξουν τη ζωή τους,» λεει ο κ. Μπους. «Πιστεύω επίσης ότι η χώρα μας χρειάζεται σταθερή, συνεπή και βασισμένη σε αρχές ηγεσία, γι’ αυτό με τη βοήθεια σας, θα κερδίσουμε αυτές τις εκλογές. » Αναφερόμενος στην νέα καθημερινή πραγματικότητα που αντιμετωπίζει και με την οποία καλείται να προσαρμοστεί ο μέσος αμερικανός, ο κ. Μπους τονίζει ότι «οι αλλαγές αυτές θα μπορούσαν να αποτελέσουν και καταπληκτικές ευκαιρίες για όλους τους Αμερικανούς, έτσι ώστε να αποκτήσουν μια καλύτερη δουλειά και να βελτιώσουν την οικονομική κατάσταση της οικογένειας τους. Και η κυβέρνηση θα πρέπει να τους υποστηρίξει. Τα περισσότερα συστήματα, που ρυθμίζουν σήμερα τη ζωή μας,» επισημαίνει ο κ. Μπους, «όπως ο φορολογικός κώδικας, η ιατροφαρμακευτική περίθαλψη, το συνταξιοδοτικό, η επαγγελματική κατάρτιση λειτουργούσαν καλά στο παρελθόν, αλλά δεν θα αποδίδουν στο μέλλον.» Θέλουμε να αναπροσαρμόσουμε αυτά τα συστήματα, τονίζει ο αμερικανός πρόεδρος, «έτσι ώστε όλοι οι πολίτες να μπορούν και να είναι ελεύθεροι να διαλέξουν και να υλοποιήσουν τα δικά τους όνειρα. » «Με όλες αυτές τις προτάσεις,» κατά την έκφραση του κ. Μπους, «δεν προσπαθούμε να προσφέρουμε ένα ακόμη κρατικό πρόγραμμα, αλλά να χαράξουμε το μονοπάτι για μεγαλύτερες ευκαιρίες, περισσότερη ελευθερία και περισσότερο προσωπικό έλεγχο του καθενός από μας στις ζωτικής σημασίας επιλογές μας. » Ο αμερικανός Πρόεδρος μιλά ακόμη για την στρατηγική του όσον αφορά στον αγώνα κατά της τρομοκρατίας και το γενικότερο στόχο του για τη δημιουργία ενός ασφαλέστερου και ειρηνικότερου κόσμου. «Αγωνιζόμαστε κατά των τρομοκρατών σε παγκόσμιο επίπεδο,» υπογραμμίζει ο κ. Μπους, «όχι από περηφάνια, ή από ανάγκη επίδειξης δύναμης, αλλά γιατί κινδυνεύει η ζωή των πολιτών αυτής της χώρας. » Η στρατηγική μας είναι ξεκάθαρη, επισημαίνει ο αμερικανός ηγέτης, «Τριπλασιάσαμε τις δαπάνες για εσωτερική ασφάλεια και εκπαιδεύσαμε μισό εκατομμύριο νέους εργαζόμενους στο τομέα της προσφοράς πρώτων βοηθειών, γιατί είμαστε αποφασισμένοι να προστατέψουμε τη χώρα μας. » «Μεταμορφώνουμε τις στρατιωτικές μας δυνάμεις,» υπογράμμισε ο κ. Μπους, «και προωθούμε μεταρρυθμίσεις στις μυστικές μας υπηρεσίες. Ακολουθούμε επιθετική τακτική, χτυπώντας τους τρομοκράτες στο εξωτερικό, έτσι ώστε να μην χρειαστεί να τους αντιμετωπίσουμε σε αμερικανικό έδαφος. Και εργαζόμαστε για την προώθηση της ειρήνης και ελευθερίας στη Μέση Ανατολή,» επισημαίνει ο κ. Μπους, «γιατί η ελευθερία φέρνει ελπίδα και ειρήνη. » «Η περίοδος αυτή θα γραφτεί στην ιστορία της χώρας μας,» τονίζει ο αμερικανός πρόεδρος. «Οι επερχόμενες γενεές θα κρίνουν αν κρατήσαμε το λόγο μας, αν δράξαμε των ευκαιριών για να χτίσουμε ένα καλύτερο μέλλον ασφάλειας και ειρήνης. Η ελευθερία πολλών και το μέλλον και η ασφάλεια της χώρας μας, εξαρτώνται τώρα από εμάς,» καταλήγει ο κ. Μπους.